Alenka Bradač

Seznam želja

Ste že kdaj odšli na konferenco s seznamom želja? Jaz prav zagotovo ne. Seveda imela sem pričakovanja, manjša ali večja, a seznama si nisem pisala nikoli. Tudi tokrat ne, vsaj na listek ne.

In potem se je začelo že teden pred začetkom konference uresničevati tisto, za kar sem si prizadevala, ne pretiravam, če napišem, nekaj let! Najprej je z menoj navezala stik čudovita Ida s CŠOD-ja, organizacije, za katero je v meni že dolgo tlela čisto drobna, tiha želja, da bi se ji lahko priključila.

Si predstavljate osemurno vožnjo v čudoviti družbi, ko prideš na cilj spočit in nasmejan? Jaz si, ker sem jo izkusila na prvi dan konference, ko smo se tri krasne ženske pripeljale v Slunakov na Češkem, kjer nas je pričakalo prijazno, že skoraj domače okolje okoljskega centra in seveda vse sodelavke CŠOD, ki so tja prispele že dan pred nami.

Potem se je izpolnjevanje mojih skritih želja samo še nadaljevalo.

Iščem literaturo o učenju na prostem, po možnosti s praktičnimi idejami – ni problem, že je tu Susanne, ki se s tem področjem ukvarja mnogo let. Ima veliko izkušenj, znanja in cel seznam primernih knjig za predšolsko obdobje.

Ste že slišali za vrtce v Skandinaviji, ki otrokom omogočajo velik del dneva preživeti na prostem? Ne samo, da jih imajo sedaj tudi v Nemčiji (hvala Susanne), na konferenci sta bili tudi Karin in Anna, ki v enem izmed takih vrtcev delata. Trikrat lahko ugibate, kje bom preživela vsaj del poletja!

Pa se s tem izpolnjevanje mojih želja še ni končalo: v Sloveniji je Društvo za opazovanje in proučevanje ptic Slovenije, ki letno izda štiri številke zelo dobre in kvalitetne revije Svet ptic. Že nekaj let aktivno sodelujem pri pripravi strani namenjenih najmlajšim in zraven hrepenim po vsaj kakšnem izvodu revije (oziroma treh za različna starostna obdobja), ki jo izdaja Royal Society for Protection of Birds iz Velike Britanije. Ne samo, da je Barrie, ki dela za RSPB, bil že v Sloveniji, s seboj na konferenco je prinesel in mi podaril ravno te izvode revij. Jaz pa sem njegove pozdrave po svoji vrnitvi domov prenesla na DOPPS.

Naj nadaljujem? Tudi v Sloveniji počasi dobiva konkretno obliko ideja, da bi otrokom omogočili čim več spoznavnih in učnih dejavnosti na prostem in to ne samo šolskim. Ja, CŠOD me je povabil k sodelovanju.

Toliko stvari sem natresla, pa še sploh nisem prišla do predavanj in delavnic. Ni dovolj prostora za vse ampak za tole vabilo pa še: v novembru 2013 bo ponovno konferenca na temo Real World Learning, tokrat v prekrasnem Tamarju. Jaz bom tam s svojim seznamom želja. Kaj pa vi?